কন্যাসন্তান হওয়ায় সদ্যোজাতকে কুয়োয় ফেলে খুনের চেষ্টা, আটক বাবা

নদিয়া, সন্তু সাহা: কন্যাসন্তান (New Born Daughter) হওয়ায় সদ্যোজাতকে কুয়োতে ফেলে দিয়ে খুনের চেষ্টা দম্পতির। বাবাকে আটক করা হয়েছে। দুই পুত্র ও দুই কন্যার পর ফের কন্যা সন্তান হওয়ায় সদ্যোজাতকে কুয়োতে ফেলে দিয়ে খুনের চেষ্টার অভিযোগ উঠল দম্পতির বিরুদ্ধে। ঘটনাটি ঘটেছে ধুবুলিয়া থানার (Dhubulia Thana) অন্তর্গত বেলপুকুর কলোনি পাড়ায়। খুনের চেষ্টার অভিযোগে বাবাকে আটক করেছে পুলিশ। অভিযুক্তের নাম নিত্যানন্দ দত্ত।

স্থানীয় সূত্রে জানা গিয়েছে ওই ব্যক্তি পেশায় টোটো চালক। তার প্রথম পক্ষের স্ত্রীও এক ছেলে আছে। ‌ অভিযোগ মদ্যপ অবস্থায় প্রায় দিন স্ত্রীকে মারধর করত। অত্যাচার সহ্য করতে না পেরে প্রথম পক্ষের স্ত্রী ছেলেকে নিয়ে বাপের বাড়ি চলে যায়।

আরও পড়ুন: বীরভূমের দুবরাজপুরে পাচারের আগেই আটক তিন টন কয়লা

সেই সময় মায়া রাই নামে এক বিবাহিত মহিলাকে বাড়িতে নিয়ে এসে থাকতে শুরু করেন। ওই মহিলার প্রথম পক্ষের দুই পুত্র সন্তান আছে। পরে আরও দুটি কন্যা সন্তান হয়। এরপর রবিবার ভোররাতে বাড়িতেই আবারও একটি কন্যা সন্তান হয় তার। অভিযোগ কন্যা সন্তান হওয়ায় সদ্যোজাতকে কাপড়ে মুড়ে বাড়ির পিছনের একটি কুয়োয় ফেলে দেয় তারা। সকালে ওই ব্যক্তি তার বৌদিকে জানায় কন্যা সন্তান হওয়ায় সদ্যোজাতকে কুয়োতে ফেলে দিয়েছে। বিষয়টি জানাজানি হতেই পরিবার ও প্রতিবেশীরা কুয়ো থেকে সদ্যোজাতকে উদ্ধার করে। খবর ঘটনাস্থলে যায় আশা কর্মীরা। তারা ওই শিশুর চিকিৎসার ব্যবস্থা করেন।

ওই শিশুটি বর্তমানে কৃষ্ণনগর সদর হাসপাতালে চিকিৎসাধীন আছেন। খবর পেয়ে ঘটনাস্থলে যায় ধুবুলিয়া থানার পুলিশ। তারা অভিযুক্তকে জিজ্ঞাসাবাদের জন্য আটক করে নিয়ে আসে। অভিযুক্তের শাস্তির দাবিতে সোচ্চার হয়েছেন এলাকাবাসী।